ครม. เคาะ “คนละครึ่ง” เฟส 4 อัดงบ 3.50 หมื่นลบ.-เติมบัตรสวัสดิการรัฐ 600 บ.
ครม. อนุมัติวงเงินกว่า 3.50 หมื่นลบ. สำหรับโครงการคนละครึ่ง เฟส 4 ระยะเวลา 3 เดือน จำนวน 29 ล้านสิทธิ์ ซึ่งจะได้รับคนละ 1,200 บ. และเห็นชอบโครงการเพิ่มกำลังซื้อบัตรสวัสดิการแห่งรัฐรวม 600 บาทต่อคน ระยะเวลา 3 เดือน
24 ม.ค. 2565

นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติอนุมัติวงเงินกว่า 3.50 หมื่นล้านบาท สำหรับใช้ในโครงการคนละครึ่ง เฟส 4 เป็นระยะเวลา 3 เดือน ตั้งแต่ 1 ก.พ.-30 เม.ย. 2565 จำนวน 29 ล้านสิทธิ ซึ่งจะได้รับเงินคนละ 1,200 บาท
1.ผู้ที่เคยได้รับสิทธิแล้ว จำนวน 27.78 ล้านสิทธิ สามารถกดยืนยันในแอปพลิเคชั่น “เป๋าตัง” ได้ตั้งแต่วันที่ 1 ก.พ. 2565
2.ผู้ที่ยังไม่เคยได้รับสิทธิอีกกว่า 1 ล้านสิทธิ ลงทะเบียนใหม่ได้ตั้งแต่วันที่ 10 ก.พ.เป็นต้นไป
นอกจากนี้ ครม.ยังได้เห็นชอบโครงการเพิ่มกำลังซื้อบัตรสวัสดิการแห่งรัฐรวม 600 บาทต่อคน ในช่วงระยะเวลา 3 เดือน เช่นเดียวกัน โดยเป็นการเติมเงินในบัตรเดือนละ 200 บาท เพื่อช่วยเหลือค่าครองชีพให้กับประชาชน
รวมทั้งให้ยกเว้นภาษีเงินได้นิติบุคคลธรรมดาและบุคคลธรรมดาที่ได้รับเงินจากภาครัฐ ทั้งเงินเยียวยาผลกระทบจากสถานการณ์โควิด-19 เงินอุดหนุนเพื่อรักษาจ้างงาน เงินในมาตรการกระตุ้นเศรษฐกิจ รวมถึงเงินจากโครงการกระตุ้นการท่องเที่ยว